ธรรศพลฐ์หนาว! ตลาดเรียกชี้แจงด่วน หลังมองเป็นเด็กเลี้ยงแกะ
ธรรศพลฐ์หนาว! ตลท.สั่งแจงกรณีผู้ถือหุ้นใหญ่ขายหุ้นออกภายในวันที่ 16 มิ.ย.59 หลังจากที่ก่อนหน้านี้ได้มีสอบถามการเปลี่ยนแปลง-หรือการทำข้อตกลงกับกลุ่มคิงเพาเวอร์ไปถึง 3 ครั้ง ซึ่ง AAV ได้ปฏิเสธข่าวดังกล่าวทั้งหมด
14 มิ.ย. 2559

ผู้สื่อข่าวรายงานว่า ตลาดหลักทรัพย์แห่งประเทศไทย (ตลท.) ขอให้บริษัท เอเชีย เอวิเอชั่น จำกัด (มหาชน) หรือ AAV ชี้แจงข้อเท็จจริงกรณีผู้ถือหุ้นใหญ่ของบริษัทขายหุ้นออกตามที่ AAV แจ้งการเปลี่ยนแปลงโครงสร้างผู้ถือหุ้นใหญ่ของบริษัทเมื่อวันที่ 13 มิถุนายน 2559 ว่า ครอบครัวแบเลเว็ลด์ (ประกอบด้วยนายธรรศพลฐ์ แบเลเว็ลด์ นางสาวภัทรี แบเลเว็ลด์ และนางศิริธร แบเลเว็ลด์) ได้ขายหุ้น AAV ให้กับ กลุ่มนายวิชัย ศรีวัฒนประภา จำนวน 1,891.59 ล้านหุ้น (39% ของทุนชำระของ AAV) ในราคาหุ้นละ 4.20 บาท เป็นผลให้โครงสร้างผู้ถือหุ้นใหญ่ของ AAV เปลี่ยนแปลงไป
โดยกลุ่มนายวิชัย ศรีวัฒนประภา เข้ามาถือหุ้นใน AAV จำนวน 1,931.59 ล้านหุ้น (39.82% ของทุนชำระของ AAV) และครอบครัวแบเลเว็ลด์ถือหุ้นเหลือเพียง 242.50 ล้านหุ้น(5% ของทุนชำระของ AAV) ทั้งนี้กลุ่มนายวิชัย ศรีวัฒนประภา มีหน้าที่ต้องทำคำเสนอซื้อหลักทรัพย์ AAV ต่อไป
ทั้งนี้ที่ผ่านมาปรากฏข่าวเรื่องการขายหุ้นของกลุ่มนายธรรศพลฐ์ แบเลเว็ลด์ ให้กลุ่มคิงเพาเวอร์หรือกลุ่มนายวิชัย ศรีวัฒนประภา ตามสื่อต่างๆ ซึ่งตลาดหลักทรัพย์ได้ให้บริษัทชี้แจงถึงข้อเท็จจริงในเรื่องดังกล่าวถึง 3 ครั้ง ระหว่างวันที่ 7 เมษายน – 9 พฤษภาคม 2559 (รายละเอียดปรากฏตามข่าวของ AAV วันที่ 7 และ 25 เมษายน 2559 และวันที่ 9 พฤษภาคม 2559) ซึ่ง AAV ได้ปฏิเสธข่าวเรื่องดังกล่าว
โดยล่าสุดเมื่อวันที่ 9 พฤษภาคม 2559 AAV แจ้งว่าได้สอบถามนายธรรศพลฐ์ แบเลเว็ลด์ และได้รับแจ้งจากนายธรรศพลฐ์ แบเลเว็ลด์ ว่าไม่มีการเปลี่ยนแปลงใดๆ และไม่มีการทำข้อตกลงใดๆ ในเรื่องการซื้อขายหุ้น AAV ให้กับกลุ่มบริษัท คิงเพาเวอร์ ต่อมาวันที่ 13 มิถุนายน 2559 AAV แจ้งข่าวต่อตลาดหลักทรัพย์ฯ ว่าครอบครัวแบเลเว็ลด์ ได้ขายหุ้น AAV ให้แก่กลุ่มนายวิชัย ศรีวัฒนประภา ซึ่งเหตุการณ์ที่เกิดขึ้นเป็นช่วงเวลาไม่นานนักจากช่วงเวลาที่ตลาดหลักทรัพย์ฯ ให้บริษัทชี้แจงข้อมูล
ดังนั้น เพื่อให้ผู้ลงทุนได้ทราบข้อเท็จจริง ตลาดหลักทรัพย์ฯ จึงขอให้ AAV ชี้แจงเกี่ยวกับกรณีดังกล่าวผ่านระบบเผยแพร่ของตลาดหลักทรัพย์ฯ ภายในวันที่ 16 มิถุนายน 2559